**Măsuri şi acţiuni de sănătate publică**

**pentru desfăşurarea în siguranţă a alegerilor pentru Senat și Camera Deputaților din anul 2020**

**la secțiile de votare din străinătate**

**I. Reguli de bază pentru prevenirea contaminării şi limitarea riscului de îmbolnăvire:**

1. purtarea măştii de protecţie, astfel încât să acopere nasul şi gura, de către participanţii la procesul electoral pe toată perioada în care se află în sediul secţiei de votare şi în localul de vot;

2. asigurarea distanţării fizice de minimum un metru între participanţii la procesul electoral;

3. dezinfecţia periodică şi după fiecare contact direct cu alte persoane a mâinilor participanţilor la procesul electoral;

4. dezinfecția sau nebulizarea, după caz, a sediilor secţiilor de votare, înainte și după terminarea votării, în ambele zile de votare;

5. dezinfecția periodică a suprafețelor și a instrumentelor necesare votării, pe durata derulării procesului electoral;

6. aceste măsuri au un caracter minimal și vor fi coroborate cu măsurile în vigoare în statul de reședință/ localitatea în care este organizată secția de votare din străinătate.

**II. Măsuri şi acţiuni organizatorice pentru sediul secţiei de votare** (imobilul în care este amplasat localul de vot/sunt amplasate localurile de vot) **şi localul de vot** (sala sau încăperea unde se votează):

1. afişarea în locuri vizibile a regulilor de protecţie individuală, de distanţare fizică, de igienă şi de acces în sediul secţiei de votare şi în localul de vot;

2. stabilirea, pe cât posibil, a unor circuite separate de intrare şi de ieşire în sediul secţiei de votare şi în localul de vot, precum şi marcarea corespunzătoare a acestora cu indicatoare;

3. marcarea locurilor de staţionare în sediul secţiei de votare şi în afara acestuia, astfel încât să se asigure menţinerea distanţei fizice de minimum un metru între participanţii la procesul electoral;

4. amplasarea, în sediul secţiei de votare şi în localul de vot, a flacoanelor cu dezinfectant pe bază de alcool, pentru mâini, marcate corespunzător, precum şi a recipientelor cu saci menajeri (ce vor fi schimbaţi periodic) în care se vor arunca măştile şi mănuşile folosite;

5. asigurarea în permanență a uneia sau mai multor persoane, care pot fi membri ai biroului electoral al secției de votare sau al unei firme contractate în acest sens, care va/vor măsura temperatura participanţilor la procesul electoral, la intrarea în sediul secţiei de votare, şi care va/vor îndruma alegătorii către localul de vot, respectiv către ieşirea din sediul secţiei de votare, astfel încât aceştia să petreacă un timp cât mai scurt în interiorul acestuia, precum și pentru aplicarea unor măsuri privind persoanele aflate la rând în afara sediului secției de votare, cum ar fi respectarea distanței minime sau portul măștii de protecție;

6. dezinfecţia sediilor secţiilor de votare şi asigurarea dotării grupurilor sanitare ale acestora cu materiale destinate igienei personale, precum săpun și prosoape de hârtie;

7. localurile de vot vor fi amenajate în sălile cu cele mai mari dimensiuni din cadrul sediilor secţiilor de votare, astfel încât să se poată asigura distanţarea fizică;

8. la amenajarea localurilor de vot va fi eliminat mobilierul care nu este necesar;

9. birourile sau băncile la care vor sta membrii biroului electoral al secției de votare vor fi dispuse astfel încât să fie obţinută o distanţă de minimum un metru între persoane, fără a bloca accesul în localul de vot, la urna de vot sau la cabinele de vot; în cazul în care distanţarea nu este posibilă, se va asigura montarea de separatoare transparente;

10. locurile membrilor biroului electoral al secției de votare în localul de vot vor rămâne fixe pe toată durata votării, aceştia trebuind să evite, pe cât posibil, să schimbe locurile între ei;

11. la intrarea în localul de vot va fi organizat un spaţiu dedicat pentru dezinfecţia mâinilor alegătorilor, dotat cu flacoane cu dezinfectant pe bază de alcool şi şerveţele de hârtie;

12. pe toată durata votării şi a desfăşurării activităţii biroului electoral al secţiei de votare se va asigura aerisirea localului de vot, prin menţinerea deschisă a ferestrei/ferestrelor; în cazul în care aerisirea permanentă a localului de vot nu este posibilă, acesta va fi aerisit prin deschiderea ferestrei/ferestrelor cel puţin 10 minute la fiecare două ore; dacă imobilul unde este amenajat localul de vot nu permite deschiderea ferestrelor şi este prevăzut cu instalaţie centralizată de ventilaţie, se vor lua măsuri împreună cu administratorul imobilului ca instalaţia să nu fie setată pe recircularea aerului.

**III. Măsuri şi acţiuni organizatorice pentru membrii birourilor electorale ale secţiilor de votare, persoanele acreditate, candidaţii, delegaţii acreditaţi, personalul de pază al birourilor electorale ale secţiilor de votare:**

1**. se vor supune unui triaj observaţional şi termometrizării, cu termometru noncontact, atât în preziua votării (unde este cazul), cât şi la începerea activităţii; persoanele febrile (cu temperatură de peste 37,3°C sau peste limita impusă pe plan local, dacă este cazul) sau cu simptome respiratorii evidente (tuse, rinoree, dificultăţi în respiraţie) nu vor avea acces în sediul secţiei de votare şi vor fi înlocuite de către autorităţile şi/sau organismele competente;**

2. vor purta masca de protecţie, astfel încât să acopere nasul şi gura, pe toată perioada în care se află în sediul secţiei de votare şi în localul de vot;

3. vor menţine o distanţă fizică de minimum un metru faţă de celelalte persoane care participă la procesul electoral;

4. îşi vor spăla şi/sau dezinfecta frecvent mâinile sau vor purta mănuşi; în cazul în care vor utiliza mănuşi, acestea vor fi schimbate frecvent, evitându-se atingerea feţei;

5. vor evita pe cât posibil contactul direct cu alte persoane, îşi vor dezinfecta mâinile după fiecare contact direct cu alte persoane care participă la procesul electoral şi îşi vor schimba masca la fiecare 4 ore sau ori de câte ori este nevoie;

6. îşi vor putea da masca jos pentru a consuma, cu precauţie, băuturi sau alimente, asigurându-se că menţin o distanţă de minimum un metru și jumătate faţă de alte persoane;

7. în cazul în care, în timpul desfăşurării activităţii în sediul secţiei de votare, dezvoltă febră şi/sau simptomatologie de tip respirator (de exemplu, tuse, rinoree, dificultăţi în respiraţie) sau alte simptome de boală infecţioasă (vărsături, diaree, mialgii, stare generală modificată) vor anunţa preşedintele biroului electoral al secţiei de votare, care va dispune măsurile prevăzute de reglementările de protecție sanitară aplicabile la nivelul localității/statului de reședință și va contacta serviciul local abilitat; printre măsurile recomandate ar putea fi: persoana simptomatică va fi izolată într-o sală separată (dacă este posibil), evitând contactul cu alegătorii sau cu alte persoane, şi va fi supravegheată, de la distanţă, până când va fi preluată de personalul medical; locul şi obiectele atinse de persoana simptomatică vor fi dezinfectate imediat, prin pulverizare cu un dezinfectant pe bază de alcool şi prin ştergere cu o lavetă curată ce va fi aruncată după folosire; de asemenea, președintele biroului electoral va lua măsuri pentru înlocuirea persoanei simptomatice, dacă este cazul;

8. preşedintele biroului electoral al secţiei de votare sau locţiitorul acestuia, după caz, se va asigura că numărul total al persoanelor care sunt prezente în acelaşi timp în localul de vot, exceptând alegătorii și delegații acreditați, nu va fi mai mare de 15.

**IV. Accesul şi fluxul alegătorilor în sediul secţiei de votare:**

1. **accesul alegătorilor în sediul secţiei de votare se va face eşalonat** spre a evita aglomerările din interiorul acestuia. Alegătorii sunt obligaţi să poarte masca de protecţie, astfel încât să acopere nasul şi gura, şi să îşi dezinfecteze mâinile la intrarea în sediul secţiei de votare şi la ieşirea din acesta;

2. în situaţia în care se formează aglomerări la intrarea în sediile secţiilor de votare, **unul sau mai mulți membri ai biroului electoral sau personalul de pază, acolo unde este cazul, va acționa pentru asigurarea distanţării de minimum un metru între persoane**; pentru persoanele aflate la rând este obligatorie purtarea măștii de protecţie, astfel încât să acopere nasul şi gura. Persoanele care prezintă un risc crescut de a dezvolta o formă gravă de COVID-19 (de exemplu, vârsta peste 65 de ani, persoane ce se declară cu diabet zaharat sau alte boli cronice, persoane cu imunitate deficitară, dar și alte categorii de persoane vulnerabile, de exemplu femei însărcinate, persoane cu dizabilități, familii cu copii mici) pot solicita acces prioritar în localul de vot. Accesul va fi dispus de preşedinţii birourilor electorale ale secţiilor de votare prin măsuri organizatorice;

3**. distanţarea de minimum un metru** trebuie asigurată şi prin marcarea acesteia între persoanele ce aşteaptă în curtea sau în faţa sediului secţiei de votare. Este obligatoriu ca şi în curtea sau în faţa sediului secţiei de votare alegătorii să poarte masca de protecţie, astfel încât să acopere nasul şi gura;

4. **la intrarea în sediul secţiei de votare va fi organizat un filtru asigurat de către personalul de pază sau membri ai birourilor electorale ale secţiilor de votare, dotat cu termometru, materiale de protecţie sanitară şi flacon cu dezinfectant**;

5. alegătorii vor fi supuşi un triaj observaţional şi vor fi termometrizaţi cu ajutorul unui termometru noncontact;

6. dacă nu sunt evidenţiate temperatură de peste 37,3°C (sau peste limita impusă pe plan local, dacă este cazul) şi/sau simptome respiratorii evidente (de exemplu, tuse, rinoree, dificultăţi în respiraţie), alegătorul îşi va dezinfecta mâinile, va intra în sediul secţiei de votare, păstrând distanţa de minimum un metru faţă de celelalte persoane şi evitând atingerea pe cât posibil a suprafeţelor;

7. personalul de pază sau membrii birourilor electorale ale secțiilor de votare se va asigura că alegătorii vor respecta distanţarea fizică, vor purta corect masca şi nu se vor abate de la traseul indicat către localul de vot. În cazul în care un alegător nu dispune de mască de protecţie, acestuia i se va pune la dispoziţie o mască de protecţie, pe care o va purta pe tot parcursul prezenţei în interiorul sediului secţiei de votare şi în localul de vot;

8. după exprimarea votului, alegătorii nu vor staţiona în interiorul localului de vot sau al sediului secţiei de votare şi vor părăsi imediat sediul secţiei de votare, urmând traseele indicate;

9. în cazul în care un alegător prezintă simptome respiratorii evidente (de exemplu, tuse, rinoree, dificultăţi în respiraţie) sau este febril (este depistat cu temperatură de peste 37,3°C sau peste limita impusă pe plan local, dacă este cazul), personalul de pază sau membrii birourilor electorale ale secțiilor de votare va organiza accesul prioritizat al acestuia în localul de vot după cum urmează:

a) alegătorul va purta mască, astfel încât să acopere nasul şi gura, şi va fi menţinut la distanţă de celelalte persoane în exteriorul sediului secţiei de votare;

b) în localul de vot se vor face pregătirile necesare, astfel încât respectivul alegător să petreacă cât mai puţin timp în interiorul acestuia;

c) alegătorul îşi va dezinfecta mâinile la intrarea în sediul secţiei de votare;

d) alegătorul va fi condus în interiorul sediului secției de votare până la intrarea în localul de vot, evitând contactul fizic cu suprafeţele sau cu alte persoane;

e) după îndeplinirea cu celeritate a formalităţilor prevăzute de lege, alegătorul va vota în cabina de vot care este mai apropiată de intrarea în localul de vot;

f) după finalizarea procedurilor de votare prevăzute de lege, alegătorul va fi condus în afara sediului secţiei de votare;

g) cabina de vot va fi dezinfectată prin ştergerea suprafeţelor prin pulverizare cu un dezinfectant pe bază de alcool şi prin ştergere cu o lavetă curată ce va fi aruncată după folosire; acolo unde este posibil, după primul alegător febril şi/sau cu simptome respiratorii, cabina va fi rezervată până la sfârşitul zilei de votare doar alegătorilor febrili şi/sau cu simptome respiratorii;

h) alegătorului i se va recomanda purtarea măştii de protecţie până la domiciliu, evitarea transportului în comun, contactarea medicului de familie sau a serviciului local abilitat, după caz, precum și orice alte măsuri prevăzute de procedura aplicabilă în statul respectiv pentru astfel de situații;

i) în cazul în care starea medicală a alegătorului este deteriorată, se vor dispune măsurile prevăzute de protocoalele sanitare aplicabile la nivelul localității/statului de reședință și se va contacta serviciul local abilitat, iar acesta va fi izolat într-o sală separată, dacă acest lucru este posibil, evitând contactul cu alţi alegători sau cu alte persoane, şi va fi supravegheat până când va fi preluat de personalul medical.

**V. Accesul şi fluxul alegătorilor în localul de vot:**

1. accesul alegătorilor în localul de vot se va face eşalonat, astfel încât în sala unde se votează numărul total al persoanelor prezente simultan să nu depășească numărul maxim de persoane admis de reglementările locale, dacă acestea prevăd o asemenea limitare şi să se respecte distanţarea de minimum un metru între persoane; alegătorii sunt obligaţi să poarte masca de protecţie, astfel încât să acopere nasul şi gura, şi să îşi dezinfecteze mâinile la intrarea în localul de vot şi la ieşirea din acesta;

2. alegătorul va fi instruit să poziţioneze actul de identitate în suportul terminalului informatic, astfel încât datele sale de identificare să poată fi preluate în Sistemul informatic de monitorizare a prezenţei la vot şi de prevenire a votului ilegal - SIMPV; dacă acest lucru nu este posibil, membrul-operator al biroului electoral al secției de votare va realiza această procedură, după care îşi va dezinfecta mâinile prin aplicarea unei soluţii dezinfectante pe bază de alcool sau va schimba mănuşile; ulterior, alegătorul va poziţiona actul doveditor al domiciliului și al reședinței, după caz, pe biroul sau banca membrului-operator al biroului electoral al secției de votare, astfel încât atingerea acestuia să nu fie necesară;

3. în vederea identificării de către membrul-operator al biroului electoral al secției de votare , alegătorul va fi instruit să îşi îndepărteze pentru scurt timp masca spre a fi identificat, la o distanţă de minimum un metru și jumătate faţă de membrul-operator al biroului electoral al secției de votare;

4. alegătorul va fi îndrumat să preia instrumentul de semnat de pe biroul sau banca membrului-operator al biroului electoral al secției de votare pentru a semna pe tabletă, după care îl va depune în același loc, fără intervenția membrului-operator al biroului electoral al secției de votare în cazul în care este necesară înscrierea alegătorului în lista suplimentară pe format tipărit, alegătorul va avea la dispoziție un pix pe care îl va prelua singur și îl va depune în același loc după utilizare, fără intervenția membrului-operator al biroului electoral al secției de votare ;

5. se va evita contactul fizic cu membrii biroului electoral al secţiei de votare în timp ce alegătorul semnează în lista electorală, la preluarea buletinelor de vot şi a ştampilei cu menţiunea "VOTAT". Pe cât posibil, buletinele de vot, ştampila cu menţiunea "VOTAT", pixurile şi instrumentele ce vor fi utilizate de către alegători pentru semnare vor fi dispuse astfel încât alegătorul să le poată prelua singur, fără a avea contact direct cu membrii biroului electoral al secţiei de votare, sub supravegherea și la indicația acestora. Ștampila cu mențiunea "VOTAT", pixul, tableta și instrumentul de semnat electronic şi orice alte obiecte atinse de alegător vor fi dezinfectate periodic, la fiecare 15 minute sau mai des, ori de câte ori situația de fapt o impune;

6. după exercitarea dreptului de vot, alegătorul îşi va aplica singur, la indicaţia şi sub supravegherea membrilor biroului electoral al secţiei de votare, timbrul autocolant ori ştampila cu menţiunea "VOTAT", după caz, pe actul de identitate.

**VI. Măsuri de protecţie la numărarea voturilor:**

1. membrii birourilor electorale ale secţiilor de votare şi persoanele acreditate vor purta mască şi mănuşi pe tot parcursul numărării voturilor şi vor menţine o distanţă de minimum un metru faţă de celelalte persoane;

2. numărul total al persoanelor care sunt prezente în acelaşi timp în localul de vot, pe durata numărării voturilor, nu poate fi mai mare de 20, respectiv numărul total al persoanelor prezente simultan nu trebuie să depășească numărul maxim de persoane admis de reglementările locale, dacă acestea prevăd o asemenea limitare;

3. după finalizarea procesului şi sigilarea sacilor cu buletinele de vot, membrii birourilor electorale ale secţiilor de votare şi persoanele acreditate îşi vor scoate mănuşile şi îşi vor dezinfecta mâinile.